ალფრედო გონსალეს ფლორესი

ალფრედო გონსალეს ფლორესი (დ. 15 ივნისი, 1877 – გ. 28 დეკემბერი, 1962) — კოსტა-რიკის პრეზიდენტის პოსტს 1914-დან 1917 წლამდე იკავებდა.El Tribunal Supremo de Elecciones: Presidentes de la República de Costa Rica მან ვერ შეძლო საპრეზიდენტო ვადის ბოლომდე დასრულება 1917 წლის 27 იანვრის სახელმწიფო გადატრიალების გამო, რომელსაც მისივე სამხედრო და საზღვაო მინისტრი, ფედერიკო ტინოკო ხელმძღვანელობდა.

ადრეული ცხოვრება
გონსალესი დაიბადა ერედიაში (კოსტა-რიკა), 1877 წლის 15 ივნისს, დომინგო გონსალეს პერესისა და ელემბერტა ფლორეს სამორას ოჯახში. 1896 წელს მან დაამთავრა კოსტა-რიკის ლიცეუმი (Liceo de Costa Rica), ხოლო 1903 წელს სამართლის ხარისხი მიიღო.

პოლიტიკური მოღვაწეობა
250px|მინი
1914 წლის 8 მაისს იგი კონგრესმა პრეზიდენტად დანიშნა. ეს იყო ორი ძირითადი პოლიტიკური ძალის — „რესპუბლიკური პარტიისა“ და „დურანისტების პარტიის“ — შეთანხმების შედეგი, რადგან არჩევნებში მონაწილე სამი პარტიიდან ვერცერთმა ვერ მოიპოვა აბსოლუტური უმრავლესობა. პოლიტოლოგი ჯეიმს ლ. ბიუზი მას „კომპრომისულ, მოულოდნელ კანდიდატს“ (dark horse candidate) უწოდებდა.

თავისი მმართველობის პერიოდში მან დააარსა ერედიას ნორმალური სკოლა (1915), ეროვნული ელექტროენერგიის კაბინეტი და კოსტა-რიკის საერთაშორისო ბანკი (ამჟამინდელი კოსტა-რიკის ეროვნული ბანკი). მან ასევე შექმნა სასოფლო-სამეურნეო საკრედიტო საბჭოები, რამაც ხელი შეუწყო ქვეყნის ეკონომიკური, კომერციული და ინდუსტრიული საქმიანობის გამოცოცხლებას. მანვე დაამკვიდრა საერთო საწყობების სისტემა, პირდაპირი დაბეგვრის მეთოდი და საქველმოქმედო გადასახადის შესახებ კანონი.

მისი მმართველობა დაემთხვა პირველ მსოფლიო ომს, რის გამოც მას სერიოზულ ფინანსურ სირთულეებთან გამკლავება მოუხდა. იმ დროს, როდესაც კერძო ბანკები უარს ამბობდნენ აღმასრულებელი ხელისუფლების დაკრედიტებაზე, მან შექმნა საერთაშორისო ბანკი, რომელსაც ვალუტის ემისიის (გამოშვების) უფლება ჰქონდა. ამ მომენტიდან სახელმწიფომ კონკურენცია გაუწია კერძო საფინანსო ინსტიტუტებს. ჯეიმს ბიუზიმ მისი საპრეზიდენტო ვადა ასე შეაჯამა: „ცდილობდა ფისკალური სტაბილურობის ხელშეწყობას, თუმცა ადგილი ჰქონდა ნეპოტიზმსა და საარჩევნო თაღლითობას“.

1917 წლის 27 იანვარს იგი საკუთარმა სამხედრო და საზღვაო მინისტრმა, ფედერიკო ტინოკომ დაამხო. გონსალესმა სხვა მინისტრების რჩევა გაითვალისწინა და ქვეყანა დატოვა — იგი აშშ-ში გაემგზავრა. მოგვიანებით ის სხვადასხვა საერთაშორისო ფორუმზე მუშაობდა კოსტა-რიკის უფლებების აღიარებისთვის. სამშობლოში დაბრუნების შემდეგ მან მნიშვნელოვანი როლი ითამაშა ერედიას პოლიტიკურ ცხოვრებაში.

იგი მიჩნეულია ავტორიტეტად ფინანსურ საკითხებში და თანამედროვე დემოკრატიის ერთ-ერთ წინამორბედად. 1954 წლის 23 ივლისს იგი „სამშობლოს ღირსეულ მოღვაწედ“ (Benemérito de la Patria) გამოცხადდა. ალფრედო გონსალესი 1962 წლის 28 დეკემბერს ერედიაში გარდაიცვალა.

მემკვიდრეობა
გონსალესი კოსტა-რიკის თანამედროვე დემოკრატიის წინამორბედად მიიჩნევა. იგი გამოცხადებულია ეროვნულ გმირად და ცნობილია მთავრობაში მიღებული გონივრული ფინანსური გადაწყვეტილებებით. მან თანადააფუძნა კოსტა-რიკის უდიდესი კომერციული ბანკი, ხოლო მისი პორტრეტი ამჟამად გამოსახულია 5,000-იანი კოლონის ნომინალის მქონე ბანკნოტზე. იგი მიჩნეულია „რესპუბლიკელ ლიბერალად“.https://videohighlight.com/v/nM7l5Jj8CiE?mediaType=youtube&language=es&summaryType=default&summaryId=1P3qkogB3vSYKGBEO4yb&aiFormatted=false

იხილეთ აგრეთვე
კოსტა-რიკის პრეზიდენტი

სქოლიო

კატეგორია:დაბადებული 1877
კატეგორია:დაბადებული 15 ივნისი
კატეგორია:გარდაცვლილი 1962
კატეგორია:გარდაცვლილი 28 დეკემბერი
კატეგორია:კოსტა-რიკის პრეზიდენტები
კატეგორია:კოსტა-რიკის ვიცე-პრეზიდენტები